АҞӘА, мшаԥы 21– Sputnik. Ԥшьымз рыҩныҵҟа иазгәаҭоуп Аԥсны амшынтә ԥшаҳәа иаваршәны ЕААи НАТОи рыԥшыхәратә ԥыррақәа 62 ҳәа Sputnik иазеиҭеиҳәеит Аԥсны арратә мчрақәа Рыштаб хада аиҳабы ихаҭыԥуаҩ аполковник Вадим Кәартаа.
"Уаанӡа ҩымш хымш рахь знык ҳҵакыра иахаԥраауазар, уажәы акыр активла рхы мҩаԥыргоит. Аиҳарак Амшын еиқәа иаваршәны ауп ишыԥыруа. Аԥырҩы дызҭам аппаратқәа, иара убасгьы Донбасси Украинеи реинырратә цәаҳәа ааигәара иубоит. Иубоит Қырҭтәыла аҳауатә ҵакыраҿы", - иҳәоит иара.
Ашықәс иалагазар аԥшыхәратә ҳаирпланқәа Қырҭтәыла аҵакыраҿ жәынтә аԥыррақәа мҩаԥыргахьеит, убри аан Аԥснытәи акваториа ааигәара иахыԥраауеит, иҳәеит Кәартаа.
"Арҭ аҳаирпланқәа ԥшыхәра мҩаԥгароуп ирхықәку. Аҵыхәтәантәи аҩымчыбжь рыҩныҵҟа арҭ аԥыррақәа иаагәоуҭартә ирацәахеит", - иҳәеит Аԥсны арратә мчрақәа Рыштаб хада аиҳабы ихаҭыԥуаҩ аполковник Вадим Кәартаа.
Иахьа Украина акәша-мыкәша имҩаԥысуа аҭагылазаашьақәа 2008 шықәсазы Аахыҵ Уаԥстәыла иҟаз аҭагылазаашьа акыр еиԥшуп ҳәа иҳәеит иара.
"Иубартә иҟоуп Украина Аштатқәа рҟынтәи адҵа аиур ахымҩаԥгашьа еиҭанакыр шауа", - иҳәеит Кәартаа.
Мшаԥы 17 азы Урыстәыла Керчтәи аӡыбжьахалала Каспитәи афлотилиа 15 ӷба Амшын еиқәахьы иианагеит. Иара убри амш азы Босфортәи аӡыбжьахалала Амшын еиқәахь инеиит Аҩадатәи афлот адесанттә ӷбақәа ҩба, аамҭақәак рышьҭахь Балтикатәи афлот аӷбақәа ҩба. Абас ала урыстәылатәи адесанттә ӷбақәа Амшын еиқәаҿы рхыԥхьаӡара 11 ак инаӡеит.
Аекспертцәа ирӡом ари зыҟаҵоу Киев Донбас аинырратә цәаҳәахьы ари атехникеи ахьнанаго шакәу. Уи адагьы Аҩадатлантикатә алианс Амшын еиқәаҿы аҟазаара еиҳа-еиҳа иацнаҵоит "Урыстәыла ари аҭыԥ аҿы активра ахьаанарԥшуазы".